ആദ്യ ഹിമാലയം ചലചിത്രമേളയ്ക്ക് ലഡാക്ക് ആതിഥേയത്വം വഹിക്കും ലഡാക്ക്: ഹിമാലയം ചലചിത്രമേളയുടെ ആദ്യ പതിപ്പിന് ലഡാക്കില് വേദിയൊരുങ്ങും.സെപ്തംബര് 24 മുതല് 28 വരെയാണ് മേള നടക്കുക.അഞ്ച് ദിവസം നീണ്ടു നില്ക്കുന്ന മേളയില് നിരവധി ഭാഷകളിലെ സിനിമകള് പ്രദര്ശിപ്പിക്കും.ലഡാക്കില് നടക്കുന്ന ചലചിത്രമേള പ്രദേശത്തെ വിനോദ സഞ്ചാരമേഖലയ്ക്കും ആളുകള്ക്കും മുതല് കൂട്ടാവുമെന്നാണ് കരുതുന്നത്. പ്രാദേശിക ഭരണകൂടവും വാര്ത്താ വിനിമയ പ്രക്ഷേപണ മന്ത്രാലയവും സംയുക്തമായാണ് മേള സംഘടിപ്പിക്കുന്നത്. ലഡാക്ക്, ആസാം,സിക്കിം,മണിപ്പൂര്,മിസോറോം,ത്രിപുര,മോഘാലയ,നാഗാലാന്ഡ്,അരുണാചല് പ്രദേശ്, ഹിമാചല് പ്രദേശ് തുടങ്ങിയ സംസ്ഥാനങ്ങളില് നിന്നുള്ള ചലചിത്രപ്രവര്ത്തകര്ക്ക് മേളയില് പങ്കെടുക്കാം. സിനിമാ നിര്മ്മാണത്തിനും മറ്റുമായി പ്രാദേശിക പ്രതിഭകളെ പ്രോത്സാഹിപ്പിക്കുക എന്നതാണ് മേളയുടെ പ്രധാനലക്ഷ്യം. കഴിഞ്ഞ ദിവസമാണ് ലഡാക്കില് ലോകത്തിലെ ഏറ്റവും ഉയരത്തിലുള്ള സിനിമാ തിയേറ്റര് ഉദ്ഘാടനം ചെയ്തത്.സമുദ്രനിരപ്പില് നിന്ന് 11,562 അടി ഉയരത്തിലാണ് തിയേറ്റര്.ലഡാക്കിലെ ലേയിലെ പല്ദാനിലാണ് തിയേറ്റര് സ്ഥിതി ചെയ്യുന്നത്.മൊബൈല് ഡിജിറ്റല് മൂവി തിയേറ്ററാണിത്.ഗ്രാമപ്രദേശങ്ങളിലെ ജനങ്ങള്ക്ക് മികച്ച സിനിമാനുഭവം കാഴ്ചവെയ്ക്കുക എന്ന ഉദേശ്യത്തോടെയാണ് ഈ തിയേറ്റര് ആരംഭിച്ചത്.അത്യാധുനിക സൗകര്യത്തോടെ വളരെ കുറഞ്ഞ നിരക്കിലാണ് ഇവിടെ സിനിമാവിരുന്ന് ഒരുക്കുന്നത്.